Nafarroako Parlamentuko Mahaiak, 2020ko otsailaren 24an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Patricia Fanlo Mateo andreak aurkezturiko mozioa, zeinaren bidez Nafarroako Gobernua premiatzen baita Osasun Departamentuak 2014/2020 aldirako sustatu duen Kronikoen Planeko dementzien atalaren ezarpena osa dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osasun Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2020ko otsailaren 24an

Lehendakaria: Unai Hualde Iglesias

MOZIOAREN TESTUA

Nafarroako Alderdi Sozialista talde parlamentarioari atxikitako Patricia Fanlo Mateok, Legebiltzarreko Erregelamenduan ezarritakoaren babesean, honako mozio hau aurkezten du, Osasun Batzordean eztabaidatzeko. Mozioaren bidez, Nafarroako Gobernua premiatzen da dementzien arreta ezar dezan kronikoen programan.

Dementzia lehentasuna da osasun publikoarentzat. Beraz, garrantzitsuak dira ebaluazioa, kontzientziazioa eta ekimenak abian jartzea ukitutako pertsonen beharrizanei erantzuteko, arriskuak gutxitzeko, diagnostikoa egiteko, tratamendurako eta arretarako, informazio-sistemetarako, zaintzaileei babesa emateko, ikerkuntzarako eta berrikuntzarako.

Nafarroan 5.500 pertsonari diagnostikatu zaio dementzia. Aurrerabideak aurrerabide, ukitutako pertsona asko dago oraindik diagnostikatu gabe (zenbait azterlanen arabera, % 50ekoa da azpidiagnostikoa), eta horri gehitu behar zaizkio familia zaintzaileak, zuzenean ukitutakoak.

Dementzien arretan detektatutako beharrizanetako batzuk dira oinarrizko osasun laguntzako eta laguntza espezializatuko, erizaintzako eta gizarte-laneko kontsultetako denbora falta. Hobetu egin behar da koordinazioa eta deribazio-bide argiak behar dira jokabide-nahasmenduak azaltzen direnean. Areagotu egin behar da laguntza espezializatuko erreferentziazko profesionalarenganainoko irismena pazientearen deskonpentsazio-kasuetan.

Gaur egun zenbait muga daude erreferentziazko berariazko unitateen eta profesionalen aplikazio praktikoan, oinarrizko osasun laguntzako sendagilearekin koordinatzeko. Azkenik, zenbait pazienteren bakardadeak zaildu egiten du horien osasunaren jarraipena egitea.

Horregatik guztiagatik, sozialisten talde parlamentarioak honako erabaki proposamen hau aurkezten du:

1. Nafarroako Parlamentuak Nafarroako Gobernua premiatzen du Osasun Departamentuak 2014/2020 aldirako sustatu duen Kronikoen Planeko dementzien atalaren ezarpena osa dezan, pertsonarentzako nahiz haren familiarentzako arreta hobetzeko beren ingurunean; hartara, haren beharrizanen balorazio integrala eginen da, eta banakako laguntza-planak, beharrizan handiko pazienteentzako arreta-zirkuitu azkarrak (bereziki, jokabidearekin lotutako arazoak), larrialdietatik pasatu gabeko ospitaleratzeak edo zainketa aringarriak ezarriko dira.

2. Nafarroako Parlamentuak Nafarroako Gobernua premiatzen du oinarrizko osasun laguntzako, ospitaleetako nahiz egoitza-zentroetako profesionalen prestakuntza etengaberako plan bat ezar dezan, gaixotasun horretan ohikoenak eta funtsezkoenak diren arazoei begira.

3. Nafarroako Parlamentuak Nafarroako Gobernua premiatzen du informazio-sistemak gara ditzan, dementzia duten pazienteen laguntza-prozesua, prozesuaren efizientzia eta segurtasuna hobetzen laguntzeko.

4. Nafarroako Parlamentuak Espainiako Gobernua premiatzen du albait lasterren onets dezan Alzheimerraren 2019tik 2023ra bitarteko Plan Nazionala.

Iruñean, 2020ko otsailaren 18an

Foru parlamentaria: Patricia Fanlo Mateo